Skoolmeisie vas oor baba in puttoiletArgieffoto ŉ Tienermeisie is op waarskuwing vrygelaat en moet volgende maand weer in die Odendaalsrus-landdroshof in die Vrystaat verskyn nadat ŉ babalykie in ŉ puttoilet in die dorp ontdek is. Kapt. Stephen Thakeng, woordvoerder van die polisie, het gesê ŉ 13-jarige meisie het Donderdag op die baba se liggaam in die puttoilet in Kutlwanong afgekom waarna sy haar ma daarvan vertel het. Die polisie is na die toneel ontbied en ŉ saak is aanhangig gemaak. ŉ Ondersoek het die polisie na ŉ 18-jarige tienermeisie gelei wat kort ná die gru-ontdekking by haar skool in Kutlwanong in hegtenis geneem is vir haar beweerde verbintenis met die baba se dood. Portia Lucia Wessie is van verberging van ŉ geboorte aangekla en het Vrydag vlugtig in die hof verskyn. Sy sal weer op 2 Augustus in die hof verskyn, het Thakeng gesê.